Kah Tu Bana, Mah!Wartawan : Hakimah Rahmah R
Editor : Riyon
01 March 2015 10:31 WIB
Sangkek tu, matoari alah ka pudua lai. Tapi, urang-urang ilia mudik ju sapanjang jalan. Ado nan jalan kaki, baonda, jo bakareta. Wakatu itu, hari sadang rancak bana. Langik tarang, tapi nan jam alah manunjukan pukua anam. Anak-anak nan pai mangaji malam baleret-leret di tapi jalan, nan laki-laki alah bakain saruang, nan padusi alah mangapik jubah. Sadang bajalan kah tu, ado juh nan manggebai-gebai, tagia bagaluik. Kah itu bana galuik rang mudo kini, lai saroman juh jok nan dulu.
Adolah urang nan banamo Barinam—tokoh utama dalam carito wak ko. Tabik manuange si Barinam gah. Si Barinam punyo kawan maota, tetanggae, namoe si Rosalina. Dipanggia dek urang kampuang si Iroih. Si Iroih ko masih gadih lu, tapi dakek dek si Barinam nan alah bakeluarga. Kebetulan hari ko, Barinam jo Iroih di rumah se. Kaduoe sadang tasadai di kursi, Barinam agak kusuik muko e snek. Nan si Iroih gah, alun mamulai kalau Barinam alun bacarito ka inyo. Haaa cando itu bana urang tu baduo.
“Roih, baluk pangana Ni Nam ha.”
“Baluk ba a, Ni? Aaa nan tajadi? Caritolah ka Iroih.”
“Ondeh, Roih. Sakik utak Ni Nam calik parangai apak paja ga, ha! Alah Magarib hari, alun juh nampak puncak iduange lai. Di ma kolah tasirangkuike? Lah duo minggu ga kah tue mah.”
“Oooo, nampak dek Iroih mah Ni Nam. Uda Ni tu di tampek urang asah batu! Ado mah, lapau kenek di dakek eler, haaaaa, tiok jam rami urang bakumpua sinan mah. Pagi hari baru, mungkin alah di sinan Uda Ni Nam tu mah.”
“Tampek maasah batu ba a lo dek Iroih ko ha?”
“Iyo, Ni Nam. Lah jaman e lo urang babatu akik kini. Gaek, mudo, laki-laki, padusi, lah heboh dek batu akik. Ndak nampak gai di tipi dek ni? Eyalah, jah! Heboh dek itu se urang nyeh Ni. Maleset Ni Nam, mah.”
“Aduh-aduh, jah. Jaleh tipi Ni Nam rusak dek Roih. Patuiklah, ado nan sagadang talua ayam cincin apak paja ga ih, batuka-tuka tiok sicah se. Yo ketinggalan berita Ni Nam mah, Roih.”
“Kandakan lo batu ka Uda Ni Nam tu eh, bia ndak segeh lo Ni Nam dek e. Ikek ka rang nggaleh ameh di sinin, ha. Bia Iroih kawanan suk gah.”
“Tu abih dek itu se hari-hari Uda Ni dek Roih? Tu bilo lo ka bakureh lai? jaleh paruik banyak nan ka diisi a. Tipi nan rusak, janji ka janji ju baru. Alun juh taantaan ka Subarang lai. Kok mode itu juh taruih, tu terlantar kami baranak-ranak.”
“Hobi lah namoe Ni Nam. Kok lah hobi tu lah lupo se dek sakuliliang mah, Ni.”
“Hualah! Hualah!”
“Batu laman ko sudah ju diasah dek urang mah, Ni. Di tangayia tu banyak urang nan mancari-cari bahan tuk ka diasahe. Pi di tangayia tu eh, nan banyak batu Cik Bintang e nyeh du, Ni. Jua ka Jawa, laku mah. Jan salah-salah lai, Ni. Pek kayo dek batu gah mah.”
“Ha? Batu laman gai diasahe dek urang? Hualah, yo tabedo wak dek e. Tunggu nta, Roih,” Tagaklah si Barinam gah. Masuk ka lam rumah.
“Ka ma, Ni Nam?”
“Tunggu se santa, Roih. Ado nan ka Ni ambik, ha.”
Tibolah Barinam gah, mambao sesuatu di tangan e. Tu taparangah si Iroih. Galak-galak kajang lah inyo.
“Ancak Ni andokan lai, Roih. Pado hilang lo anak batu lado beko. Tu dek a Ni ka nggiliang lado lai.”
Kah tu bana mah, Barinam oi! (*)
min_Latn eng_Latn sun_Latn min_Latn min_Latn quy_Latn bam_Latn min_Latn min_Latn min_Latn min_Latn min_Latn min_Latn min_Latn min_Latn lus_Latn min_Latn min_Latn luo_Latn min_Latn min_Latn min_Latn lus_Latn